ከ209 ሚሊየን ዶላር በላይ የአርብቶ አደር ማህበረሰብ ልማት ፕሮጀክት ሊጀምር ነው
– የሶስተኛውን ምዕራፍ የአርብቶ አደር ማህበረሰብ ልማት ፕሮጄክት በ209 ነጥብ 2 ሚሊየን የአሜሪካን ዶላር በሚሆን ወጪ በሚቀጥለው ወር ለመጀመር የቅድመ ዝግጅት ሥራዎች በመከናወን ላይ መሆናቸውን የፌደራል ጉዳዮች ሚኒስቴር አስታወቀ።የሚኒስቴሩ የህዝብ ግንኙነት ጽህፈት ቤት ኃላፊ አቶ አበበ ወርቁ ለዋልታ ኢንፎርሜሽን ማዕከል እንደገለጹት፤ ፕሮጄክቱ የሚካሄዳው በሶማሌ፣ አፋር፣ ኦሮሚያና ደቡብ ብሔሮች ብሔረሰቦችና ህዝቦች ክልሎች በሚገኙ የአርብቶ አደር አካባቢዎች ሲሆን ጠቅላላ ወጭውም 209 ነጥብ 2 ሚሊዮን የአሜሪካን ዶላር ነው።ሶስተኛው ምዕራፍ በቅርቡ የሚጀመረውም የሁለተኛው ምዕራፍ የፕሮጀክት ግምገማና የሰነድ ዝግጅት ሥራ በመጠናቀቁ ነው ብለዋል።ከጠቅላላው የፕሮጀክቱ ወጭ ውስጥ 110 ሚሊየን ዶላሩ ከአለም ባንክ፣ 85 ሚሊዮን ዶላሩ ደግሞ ከዓለም አቀፉ የግብርና ልማት ፈንድ፣ 13 ነጥብ 2 ሚሊዮን ዶላሩ ከተጠቃሚው ማህበረሰብ ከሚገኝ መዋጮ የሚገኝ ሲሆን፤ ቀሪው 1 ሚሊዮን ዶላሩ ደግሞ በመንግስት የሚሸፈን መሆኑን ተናግረዋል።እንደ አቶ አበበ ገለጻ በአራቱም ክልሎች ውስጥ የሚገኙ 369 ሺህ 161 አርብቶ አደሮችና ከፊል አርብቶ አደሮች ከፕሮጀክቱ ተጠቃሚ ይሆናሉ ብለዋል።የአርብቶ አደር ማህበረሰብ ልማት ፕሮጄክት መንግስት በአገሪቱ ሁሉም አካባቢዎች ተመጣጣኝና ሁሉንም በየደረጃው ተጠቃሚ ለማድረግ የሚያከናውነው ሰፊ እንቅስቃሴ አካል መሆኑን ዋልታ ኢንፎርሜሽን ማዕከል ዘግቧል።